สว.มะกันจี้‘วอชิงตัน’เร่งฟื้นการค้ากับพม่า
สว.ขาใหญ่สหรัฐ จี้รัฐบาลฟื้นการค้ากับพม่าเป็นการตกรางวัลหลังการปฏิรูปการเมือง
21 เม.ย. 2555

สว.ขาใหญ่สหรัฐ จี้รัฐบาลฟื้นการค้ากับพม่าเป็นการตกรางวัลหลังการปฏิรูปการเมือง
จิมมี เวบบ์ วุฒิสมาชิกจากพรรคเดโมแครต ผู้ทรงอิทธิพลในวุฒิสภาของสหรัฐ ให้สัมภาษณ์กับเอพีว่า สหรัฐควรจะเปิดความสัมพันธ์ทางการค้ากับพม่าขึ้นได้แล้ว เพื่อตกรางวัลให้กับพม่าที่ได้ปฏิรูปการเมืองมาอย่างต่อเนื่อง
แม้ว่ารัฐบาลของประธานาธิบดี บารัก โอบามา จะเริ่มผ่อนคลายความเข้มงวดทางด้านการเงินและการลงทุนกับพม่าลงบ้างหลังการเลือกตั้งซ่อมในพม่าเมื่อต้นเดือน เม.ย.ที่ผ่านมา แต่กระนั้นสหรัฐก็ยังห้ามการนำเข้าสินค้าจากพม่าอยู่
ทั้งนี้ เวบบ์ ถือเป็นผู้ผลักดันอย่างจริงจังให้สหรัฐกลับเข้าไปมีส่วนร่วมกับพม่ามากขึ้น โดยเมื่อปี 2552 เวบบ์ ถือเป็นนักการเมืองสหรัฐเพียงคนเดียวที่ได้พบกับ พล.อ.อาวุโส ตานฉ่วย อดีตผู้นำสูงสุดของพม่า
เวบบ์ กล่าวด้วยว่า พม่ามีการเปลี่ยนแปลงที่สำคัญในช่วงหลายปีที่ผ่านมา ไม่ว่าจะให้เสรีภาพกับสื่อมวลชนมากขึ้น อีกทั้งยังปล่อยตัวนักโทษการเมืองเป็นระยะๆ พร้อมกับให้อิสระทางการเมืองกับ อองซานซูจี อีกด้วย
“ผมคิดว่าความเปลี่ยนแปลงเหล่านั้นในพม่าควรได้รับการมองเห็นบ้าง” เวบบ์ กล่าว